የትንሳኤን በዓል መልካም ተግባራትን በመፈጸም ማክበር እንደሚገባ የሃይማኖት አባቶች ተናገሩ
አዲስ አበባ ፣ ሚያዚያ 22 ፣ 2008 (ዋኢማ) የኢየሱስ ክርስቶስ የትንሳኤን በዓል መልካም ተግባራትን በመፈጸም ማክበር እንደሚገባ የተለያዩ ሃይማኖት አባቶች ተናገሩ።በዓሉን አስመልክቶ የሃይማኖት አባቶች ባስተላለፉት መልእክት በዓሉን መልካም ተግባር በመፈጸም ማክበር እንደሚገባ ተናግረዋል።የኢትዮጵያ ኦርቶዶክስ ተዋህዶ ቤተክርስቲያን ፓትርያርክ ብጹዕ ወቅዱስ አቡነ ማትያስ ባስተላለፉት መልእክት፥ ምዕመናን በዓሉን ሲያከብሩ ከሀይማኖቱ የተወረሱ እሴቶችንና ባህሎችን በጠበቀ መልኩ ሊሆን ይገባል ነው ያሉት።በዓሉን በድርቅ የተጎዱ ወገኖችን፣ በጋምቤላ ክልል ግድያና የአፈና ሰቆቃ ደርሶባቸው በሀዘንና በችግር ላይ ከሚገኙ ወገኖች ጎን በመሆን እንዲሁም አረጋውያንንና አሳዳጊ የሌላቸውን ህጻናት በማሰብ ሊከበር እንደሚገባ ገልጸዋል።የኢትዮጵያ ካቶሊካዊት ቤተክርስቲያን ሊቀጳጳስ ብጹዕ ካርዲናል አቡነ ብርሃነ ኢየሱስ በበኩላቸው፥ በዓሉን ስናከብር ችግረኞችንና አቅመ ደካሞችን በማሰብ ሊሆን ይገባል ነው ያሉት፡፡በድርቅና በጎርፍ የተጎዱ ወገኖች አስፈላጊው እገዛ እንዲደረግላቸውና በቅርቡም ከጋምቤላ በታጣቂዎች ታፍነው የተወሰዱ ወገኖች በሰላም ወደ አካባቢያቸው ተመልሰው ሰላማዊ ኑሯቸውን ይጀምሩ ዘንድ ቤተክርስትያኗ መልካም ምኞቷን ትገልጻለች ብለዋል ብጹዕ ካርዲናል አቡነ ብርሃነ ኢየሱስ።የትንሳኤ በዓል ጥላቻ በፍቅር ድል የተደረገበት በመሆኑ ምዕመናን በመፈቃቀር፣ በሀገሪቱ በድርቅ የተጎዱ ወገኖችን በማገዝና ለችግረኞች በመድረስ በዓሉን ሊያከብሩ ይገባል ያሉት ደግሞ፥ የኢትዮጵያ ወንጌላውያን አብያተክርስቲያናት ህብረት ፕሬዚዳንት ፓስተር ጻዲቁ አብዶ ናቸው።የኢትዮጵያ ወንጌላዊት ቤተክርስቲያን መካነኢየሱስ ፕሬዚዳንት ቄስ ዶክተር ዋቅስዩም ኢዶሳ፥ የቤተክርስቲያኗ ተከታዮች እርስ በርስ በመፈቃቀር ለችግረኛ ወገኖች የእርዳታ እጃቸውን በመዘርጋት በዓሉን እንዲያከብሩ አሳስበዋል።የሃይማኖት አባቶቹ የትንሳኤ በዓል የሰላም ፣ የፍቅርና የደስታ ይሆን ዘንድ ለሁሉም ክርስቲያኖች መልካም ምኞታቸውን ገልጸዋል፡፡(ኤፍ ቢ ሲ)